Illum, il-Kunsill adotta deċiżjoni biex jingħata appoġġ lir- reġjonalizzazzjoni tal-missjonijiet tal-Politika ta' Sigurtà u ta' Difiża Komuni (PSDK) tal-UE fir-reġjun tas-Saħel , jiġifieri EUCAP Sahel Mali, EUCAP Sahel Niger u l-EUTM Mali. Id-deċiżjoni tal-Kunsill tippermetti l-istabbiliment ta' ċellula ta' koordinazzjoni reġjonali bbażata f'waħda mill-missjonijiet ċivili tal-UE, l-EUCAP Sahel Mali. Iċ-ċellola ta' koordinazzjoni reġjonali tinkludi esperti tas-sigurtà interna u d-difiża f'pajjiżi tal-G5 tas-Saħel, stazzjonati fil-Mali iżda wkoll f'delegazzjonijiet tal-UE f'pajjiżi oħra tal-G5 tas-Saħel, jiġifieri fil-Mauritania, il-Burkina Faso, in-Niġer u ċ-Chad. Fl-ewwel fażi, iċ-ċellola ta' koordinazzjoni reġjonali ser twettaq valutazzjoni tal-ħtiġijiet u n-nuqqasijiet fl-oqsma tas-sigurtà u difiża tal-pajjiżi tal-G5 tas-Saħel bil-ħsieb li jiġi żviluppat pjan reġjonali dwar l-implimentazzjoni tal-PSDK li ser joħroġ rakkomandazzjonijiet għal kull fażi li jkun imiss. Dan ser jiffaċilita wkoll l- organizzazzjoni ta' korsijiet ta' taħriġ mill-Missjonijiet tal-PSDK tal-UE fis-Saħel għall-apprendisti fl-oqsma tas-sigurtà u d-difiża tal-pajjiżi tal-G5 tas-Saħel. L-objettivi tat-tisħiħ ta' approċċ reġjonali fil-ħidma tal-UE fir-reġjun huma li jingħata appoġġ lill- kooperazzjoni transfruntiera fis-Saħel u l-istrutturi ta' kooperazzjoni reġjonali, u li jittejbu l-kapaċitajiet nazzjonali tal-pajjiżi tal-G5 tas-Saħel. L-UE tappoġġa l-isforzi tal-pajjiżi tal-G5 tas-Saħel u ser tikkoopera kontra t-terroriżmu u kwalunkwe theddida oħra għas-sigurtà u l-paċi. Fid-19 ta' Ġunju, il-Kunsill adotta konklużjonijiet dwar il-Mali u s-Saħel, li, b'mod partikolari, jikkundannaw bil-qawwa l-attakk terroristiku tat-18 ta' Ġunju f'Bamako (Mali). Il-konklużjonijiet ifakkru li l-UE għandha approċċ integrat b'saħħtu għall-kisba tal-istabbilizzazzjoni tar-reġjun , li jinkludi firxa sħiħa ta' strumenti rilevanti fil-qasam tad-diplomazija, il-kooperazzjoni għall-iżvilupp fit-tul, l-appoġġ għad-drittijiet tal-bniedem, l-isforzi għall-istabbilizzazzjoni, it-tisħiħ tar-reżiljenza, l-assistenza umanitarja, il-ġestjoni u s-sigurtà tal-migrazzjoni, inkluż missjonijiet tal-PSDK. Is-sit web ta' EUCAP Sahel Mali Konklużjonijiet tal-Kunsill dwar il-Mali u s-Saħel, 19 ta' Ġunju 2017 Id-delegazzjoni tal-UE għall-Mali Din ir-riżorsa bħalissa hi disponibbli biss bil-lingwa jew il-lingwi li ġejjin: